Guido, Dei gratia Senonensis archiepiscopus, fidelibus universis, presentibus pariter et futuris in perpetuum. Universitati vestre notum facimus quod Joduinus, vicecomes Joviniaci, donavit, pro remedio anime sue, ecclesie Escarliensi, in perpetuam elemosinam, partem quandam nemoris sui, metis designatam, nemori predicte ecclesie contiguam, et unum ordei modium in grangia sua de Prissi, singulis annis reddendum. Hoc totum laudavit Agnes, uxor ejus et Reynaudus, filius eorum et Guido, frater vicecomitis. Quod ut perpetuo ratum habeatur, sigilli nostri impressione confirmavimus, anno ab Incarnatione Domini Mº Cº LXXXº VIIIº.